*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 1ης Ιουλίου 1987

με την οποία καλείται η Ιταλία να ανακαλέσει τα μέτρα που έλαβε για να προστατευθεί από την εισαγωγή επιβλαβών οργανισμών που έχουν σχέση με τα μανιτάρια

(Το κείμενο στην ιταλική γλώσσα είναι το μόνο αυθεντικό)

(87/393/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 σχετικά με τα μέτρα προστασίας από την εισαγωγή στα κράτη μέλη οργανισμών επιβλαβών για τα φυτά και τα φυτικά προϊόντα (1), όπως τροποποιήθηκε τελευταία από την οδηγία 87/298/ΕΟΚ (2), και ιδίως το άρθρο 15 παράγραφος 2,

Εκτιμώντας:

ότι, όταν ένα κράτος μέλος εκτιμά ότι υπάρχει επικείμενος κίνδυνος εισαγωγής ή διάδοσης στο έδαφός του επιβλαβών οργανισμών, μπορεί να θεσπίσει προσωρινά τις αναγκαίες συμπληρωματικές διατάξεις για να πραστατευθεί από τον κίνδυνο, με τον όρο ότι κοινοποιεί χωρίς καθυστέρηση στα κράτη μέλη και στην Επιτροπή τα μέτρα που έλαβε συνοδευόμενα με μια έκθεση σχετική με τους λόγους, σύμφωνα με το άρθρο 15 παράγραφος 1 της οδηγίας 77/93/ΕΟΚ·

ότι η Ιταλία θέσπισε στις 22 Μαΐου 1987 μέτρα που απαγορεύουν την εισαγωγή στην Ιταλία από την 1η Ιουνίου 1987 μέχρι τις 31 Δεκεμβρίου 1987 νωπών καλλιεργημένων μανιταριών (Decreto 22 maggio 1987: Divieto di importazione di funghi coltivati freschi (3)).

ότι η Ιταλία κοινοποίησε στα άλλα κράτη μέλη και στην Επιτροπή τα μέτρα που έλαβε καθώς και μια έκθεση σχετική με τους λόγους κατά τη διάρκεια της συνεδρίασης της Μόνιμης Φυτοϋγειονομικής Επιτροπής της 22ας Ιουνίου 1987·

ότι η κοινοποίηση αυτή δεν θεωρείται ως κοινοποίηση χωρίς καθυστέρηση, σύμφωνα με τους όρους του άρθρου 15 παράγραφος 1 δεύτερη φράση της οδηγίας 77/93/ΕΟΚ·

ότι, κατά τη συνεδρίαση της Μόνιμης Φυτοϋγειονομικής Επιτροπής της 22ας Ιουνίου 1987, η Ιταλία δικαιολόγησε τα μέτρα που έλαβε επικαλούμενη τους εξής λόγους κυρίως:

- οι φυτοϋγειονομικές της υπηρεσίες επεσήμαναν σε μια παρτίδα νωπών καλλιεργημένων μανιταριών, προέλευσης Κάτω Χωρών, νηματώδη των οποίων δεν κατέστη δυνατό να προσδιοριστεί επακριβώς η ταυτότητα,

- σύμφωνα με επιστημονικές πληροφορίες, υπάρχουν στη Δυτική και Κεντρική Ευρώπη νηματώδη που θεωρούνται ως επικίνδυνα, δηλαδή Ditylenchus myceliophagus και το Aphelenchoides composticola, που είναι γνωστά το μεν πρώτο από το 1958, το δε δεύτερο από το 1957,

- η αβεβαιότητα όσον αφορά τους κινδύνους της εισαγωγής αυτών των επιβλαβών οργανισμών με τις παρτίδες των νωπών καλλιεργημένων μανιταριών οδήγησε την Ιταλία να λάβει προληπτικά μέτρα, εν αναμονή της έγκρισης καταλλήλων σχετικών κοινοτικών μέτρων·

ότι οι λόγοι που επικαλέσθηκε η Ιταλία δεν είναι δυνατό να αποτελέσουν επικείμενο κίνδυνο, σύμφωνα με τους όρους του άρθρου 15 παράγραφος 1 της οδηγίας 77/93/ΕΟΚ· ότι, πράγματι, κανένας λόγος επείγουσας ανάγκης δεν δικαιολογεί τη λήψη ενός τόσο δραστικού μέτρου, όπως η γενική απαγόρευση των εισαγωγών·

ότι, ως εκ τούτου, η Ιταλία πρέπει να ανακαλέσει χωρίς καθυστέρηση τα μέτρα που απαγορεύουν την εισαγωγή νωπών καλλιεργημένων μανιταριών·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Υποχρεούται η Ιταλία να ανακαλέσει το «Decreto 22 maggio 1987: Dinieto di importazione di funghi coltivati freschi», το οποίο απαγορεύει την εισαγωγή νωπών καλλιεργημένων μανιταριών από την 1η Ιουνίου 1987 μέχρι τις 31 Δεκεμβρίου 1987.

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες, 1 Ιουλίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 151 της 11. 6. 1987, σ. 1.

(3) Gazzetta Ufficiale della Repubblica Italiana n. 124, 30. 5. 1987, σ. 9.